Johnson & Johnson
Johnson & Johnson er verdens største lægemiddelvirksomhed og har hovedsæde i New Brunswick, New Jersey, USA. Her blev virksomheden grundlagt i 1886 af Robert Wood Johnson og hans brødre James og Edward. Virksomheden var pioner inden for masseproduktion af sterilt operationstøj og suturer.
Johnson & Johnson har ca. 132.000 ansatte (2021) inden for tre divisioner: Lægemidler, medicinsk og diagnostisk udstyr og forbrugerprodukter.
Lægemiddeldivisionen udgør ca. 80 pct. af omsætningen og arbejder inden for en række terapeutiske områder: Immunologi, onkologi, neurologi, lungesygdomme, hjerte-kar-sygdomme og metaboliske sygdomme. Blandt produkterne er et lægemiddel mod knoglemarvskræft, Darzalex, som er udviklet af danske Genmab.
Medicoproduktlisten tæller bl.a. operationsudstyr, og på forbrugerområdet sælges en lang række varer fra håndkøbsmedicin til babyplejeprodukter, kontaktlinser og hygiejneartikler.
Johnson & Johnson opnåede i marts 2020 af Det Europæiske Lægemiddelagentur (EMA) en betinget godkendelse til at markedsføre en vaccine mod COVID-19. Denne vaccine produceres af det belgiske datterselskab Janssen og er – modsat COVID-19-vacciner fra Pfizer/BioNTech og Moderna Inc. – baseret på en allerede kendt virus, som er blevet genetisk modificeret. Vaccinen kræver kun ét stik, har en effektivitet på 66 procent og kan holde i ca. tre måneder på køl.